Ma, dogter 'berou nie moord' op elektrisiën | Maroela Media
Christine Russouw en haar dogter Chantell in die hof. (Foto: NVG)
Christine Russouw (58) en haar dogter Chantell (38) is Woensdag onderskeidelik 15 en 20 jaar tronkstraf vir die moord op 'n bejaarde elektrisiën opgelê nadat die regter bevind het hulle het boonop geen berou vir hul misdaad getoon nie.
Petrus Scholtz (70) is in Junie 2018 na 'n huis in Kabegapark in Port Elizabeth gelok waar hy koelbloedig vermoor is.
Christine en Chantell is vroeër vandeesmaand skuldig bevind aan sy moord.
Christine se seun Wayne Albert Russouw (33) is in November lewenslange tronkstraf opgelê vir die moord. Ronald Swartz (24), nog 'n medepligtige, is in Oktober 'n soortgelyke vonnis opgelê.
Christine en haar twee kinders het saam in Kabegapark gewoon, toe Wayne begin soek het na iemand wat hulle kan help om Scholtz te vermoor. Hy wou Scholtz se gereedskap in die hande kry.
Anelisa Ngcakani, woordvoerder van die Nasionale Vervolgingsgesag (NVG), sê Wayne het die bejaarde vakman na die huis ontbied om hom te betaal vir werk wat hy die vorige dag gedoen het. Hy het kort ná 20:00 daar aangekom. Swartz het hom van agter gegryp, terwyl Wayne hom met 'n knuppel op die kop geslaan het tot hy sy bewussyn verloor het. Wayne het Scholtz vasgebind en Swartz het hom in 'n kisvrieskas gesit. Christine het die kombuisvloer skoongemaak wat in daardie stadium vol bloed was.
Wayne en Chantell het daarna gaan kitskos koop met die geld wat Wayne uit Scholtz se beursie gesteel het. Hulle het die volgende dag met sy bakkie na 'n pandjieswinkel gery waar hulle Scholtz se gereedskap verkoop het.
Daardie aand het hulle Scholtz se liggaam uit die vrieskas gehaal en in 'n beboste gebied gestort.
'n Voetganger het sy liggaam die volgende dag ontdek en die polisie ontbied.
Wayne het sy vriendin daarna ingelig dat sy ma en suster 'n man vermoor het. Die vriendin het Chantell gekonfronteer, wat daarna gesê het dit was Wayne en Swartz wat die man vermoor het.
Wayne en Christine het die bakkie in Julie vir R10 000 verkoop, en daarna ook die kisvrieskas en die ander items wat aan Scholtz behoort het.
Op die aand van 20 Julie 2018 is Wayne, Christine en Chantell by hul huis in hegtenis geneem. Die polisie het heelwat van Scholtz se besittings in die huis gevind. Swartz is ses dae later aangekeer.
In Desember 2020 is Wayne tot lewenslange tronkstraf gevonnis en Swartz tot 25 jaar.
Volgens regter Elna Revelas het Christine en Chantell regdeur die verhoor gelieg en dié leuens het gaandeweg boonop ál belagliker geword, het Ngcakani gesê.
Adv. Marius Stander, namens die staat, het aangevoer die twee het meer as genoeg tyd gehad om hul dade te beken.
Die regter het bevind die twee het geen berou getoon nie. Dit was wel hul eerste oortreding.
Chantell het 20 jaar tronkstraf gekry vir moord en 15 jaar vir roof met verswarende omstandighede.
Christine is 15 jaar gevangenisstraf opgelê vir moord en 15 jaar vir roof met verswarende omstandighede.
In die nuus moorde Port Elizabeth
Egpaar van Tzaneen in hof vir bedrog, diefstal
Hulle lyk sommer na washouts..
Ag nee sies, watse swak tipe mense is julle nie!!!! Nie eens berou nie en hoop julle vrot in die tronk
Ons regstelsel is wragtag n GRAP, 15jaar vir moord. ek is skaam om te se ek is n Suidafrikaner, hier beteken n LEWE NIKS nie.
Wonder watter ander misdade het hulle voor dit gepleeg? Wat besiel mense om dit aan ander te doen?
Nou is hulle waar hulle hoort. 'n Hele familie kriminele en mag hulle verrot daar binne……..en dit als vir gereedskap. Nee hulle kan maar daar bly, geen simpatie nie.